100 ռուբլի (օլիմպիական թղթադրամ)

[thumb|Հուշանվեր թղթադրամ՝ նվիրված 22-րդ [Ձմեռային օլիմպիական խաղեր|ձմեռային օլիմպիական խաղերին և 11-րդ ձմեռային պարաօլիմպիկ խաղերին՝ կայացած 2014 թվականին Սոչիում]]

**100 ռուբլի օլիմպիական թղթադրամ**, Ռուսաստանի կենտրոնական բանկի կողմից 2013 թվականի հոկտեմբերի 30-ին թողարկված, 22-րդ ձմեռային օլիմպիական խաղերին և 11-րդ ձմեռային պարաօլիմպիկ խաղերին նվիրված հուշանվեր թղթադրամ։ Թղթադրամների ընդհանուր տպաքանակը կազմել է 20 միլիոն նմուշօրինակ։ Առաջին թղթադրամն է, որը Ժամանակակից Ռուսաստանում թողարկվել է ուղղահայաց դիրքով։

## Ստեղծման պատմություն և նկարագիր
Ռուսաստանի բանկը հուշանվեր թղթադրամ թողարկելու ծրագրերի մասին առաջին անգամ հայտարարեց 2009 թվականին: Այն պետք է լիներ ներկայիս անվանական արժեքներից մեկի՝ 50, 100 կամ 500 ռուբլի թղթադրամ: Ռուսաստանը նախկինում երբեք հուշանվեր թղթադրամ չէր թողարկել: 2011 թվականի վերջին ապագա թղթադրամի անվանական արժեքը՝ 100 ռուբլի, և թողարկման ամսաթիվը որոշվեցին Օլիմպիական խաղերի մեկնարկից 100 օր առաջ: Արվեստի ակադեմիայի Ի. Ե. Ռեպինի անվան ինստիտուտի 12 ուսանող մասնակցեց թղթադրամի դիզայնի մրցույթին։ Ի վերջո ընտրվեց Պավել Բուշուևի հեղինակածուրվագիծը, որը պատկերում էր սավառնող սնոուբորդիստի:

Ապագա թղթադրամի պատկերն առաջին անգամ ներկայացվեց 2013 թվականի մարտի 12-ին։

Այն դարձավ աշխարհում երկրորդ թղթադրամը, որը նվիրված էր Օլիմպիական խաղերին՝ 2008 թվականի Պեկինի Օլիմպիական խաղերի համար թողարկված 10 յուան թղթադրամից հետո: Թղթադրամի տպաքանակի մի մասը թողարկվել է ընծայական փաթեթավորմամբ:

Թղթադրամը շրջանառության մեջ է դրվել 2013 թվականին, սակայն թղթադրամի դիմերեսին և հակառակ դարձերեսին նշված է խաղերի անցկացման տարեթիվը՝ 2014 թվական։

Ընդհանուր առմամբ, թողարկվել է թղթադրամների երեք շարք՝ *AA*, *aa*, *Aa*, որտեղ *Aa*-ն փոխարինող շարք է (այլ շարքերի թերությունների փոխարեն) և համարվում է ավելի հազվագյուտ։ Տպաքանակներ՝ *AA* շարք՝ 10 միլիոն թղթադրամ, *aa*՝ 10 միլիոն, *Aa*՝ 650 հազար։

## Բանկոմատների ընդունման հետ կապված խնդիրներ
Թողարկումից անմիջապես հետո հաղորդվեց, որ Ռուսաստանի բոլոր բանկոմատները մեկ ամիս չեն կարողանա ընդունել նոր թղթադրամը՝ տեխնիկական պատճառներով, քանի որ բանկոմատային սարքավորումներ արտադրող NCR ընկերությունը Ռուսաստանի բանկից չէր ստացել ընդունման համար նախատեսված ձևանմուշները:

Թղթադրամների՝ շուկա ներմուծելու հիմնական գործընթացը պետք է տեղի ունենար Օլիմպիական խաղերից անմիջապես առաջ, երբ բոլոր բանկոմատներն արդեն կկարողանային ճանաչել թղթադրամը։

## Մեղադրանքներ՝ ուղղված հեղինակային իրավունքների խախտմանը
Թղթադրամի թողարկումից հետո SXC.hu կայքի լուսանկարների բանկում հայտնաբերվել է սնոուբորդիստի լուսանկար՝ թվագրված 2005 թվական, որը շատ նման է թղթադրամի վրա պատկերված սնոուբորդիստին, և թղթադրամի ստեղծողները մեղադրվել են գրագողության մեջ։ Սակայն Պավել Բուշուևի բնօրինակ նկարը, որի հիման վրա ստեղծվել է թղթադրամը, արտաքնապես տարբերվում է հայտնաբերված լուսանկարից։ Բուշուևի խոսքով՝ ինքն է նկարել իր նկարը, իսկ վերանայված տարբերակը ստեղծվել է Գոզնակում՝ օգտագործելով նրա նկարը միայն որպես գաղափար։

Գոզնակը գրագողության մեղադրանքները անվանել է ծիծաղելի՝ բացատրելով, որ թղթադրամի վրա սնոուբորդիստը շրջված է աջ, իսկ լուսանկարում՝ ձախ։ Բացի այդ, թղթադրամը ստեղծելիս տեղի է ունեցել հատուկ լուսանկարահանում, որտեղ անձը լուսանկարվել է տարբեր կետերից։

Գոզնակ ընկերության ներկայացուցչի խոսքով՝ նկարիչ Սերգեյ Կոզլովը, որը մշակել է թղթադրամի դիզայնը, կարող էր այն ստեղծելիս օգտագործել համացանցում առկա լուսանկարներից մեկը, ինչը թղթադրամներ ստեղծելիս ընդունված նորմ է, և մշակել այն՝ պատկերը պտտեցնելով ավելի ճիշտ դիրքի վրա։

## Ծանոթագրություններ

Կատեգորիա:Անձինք թղթադրամների վրա
Կատեգորիա:Թղթադրամներ
Կատեգորիա:Ձմեռային օլիմպիական խաղեր
Կատեգորիա:Ձմեռային օլիմպիական խաղեր ըստ տարեթվի